Ajankohtainen keksintö

     En ole keräilijä luonne. Paitsi kokemuksia, niitä aina janoan. Ja niistähän oppii. Mutta kuitenkin muutama auton pölykapseli on jäänyt käteen, tuolta tiepuolesta. Kyllä kai niilläkin olisi oma tarinansa, nyt kuitenkin aloin pohtimaan   
niiden jatkokäyttöä. Ja ahaa-elämys syntyi. Teenpä kapselista, oravien käynnit estävän ja kestävän "tarjottimen", vain lintujen käyttöön.

     Ja pelkästään Isä-Henryn ja Monreon kunnioituksesta, en tietenkään valinnut Ford`in kapselia. Mersun kapselia en viitsinyt edes kokeilla. Huonon itsetunnon omaavat oravat, olisivat vain käyneet sen alla, itseään kuvauttamassa.  
Jaa, että unohdinko Audin, no sen kapseleita on maastossa vähemmin näkynyt. Ne on ilmeisesti naulattu tavoitesäästäjien seinille, huoneen tauluiksi.

     Niinpä kavereitteni kiusaksi, valitsin Volvon kapselin. Kysyin varoiksi Sallisen Penalta, puuttuuko hänen Volvostaan kapseli. Vastaus oli, ettei hän täristele Turun mukulakivillä. Vaan hänen kohteensa on Hesan tasaisilla baanoilla.

     Projekti edistyi ja lopputulos oli täydellinen. Ainoa yllätys oli, että kapselia kiertävää teräslankaa, alkoivat linnut käyttämään "riukuna". Ei minun piirustukseni mitään sisävessaa sisältänyt. Mutta paskivathan ainakin reunalle. Eli Vaka Väinämöisen sanoin: Parempi paska partahalla, kuin rikkana rokassa. Tärkeintähän keksinnössä oli, ettei oravat sinne pääse, mitään kautta. Siipien kasvua odotellessaan, ne sydämensä pohjasta kiroilevat minua.

     Orava on aika veijari, mutta jäipähän minun kanssani taas kerran toiseksi. Noissa klassisissa pöntöissä Kurre kyllä höynäyttää tinttiä. Määrätyssä vaiheessa tinttien pesintää, ovat oravat parittain liikkeellä. Toinen houkuttelee tintit peräänsä ja toinen menee sillä aikaa raaputtamaan pesäaukolle. Poikanen luulee, että ruokaa on tulossa. Varomaton kurkkaus ja niinhän siinä käy, kuin korttipelissä. Ruma käsi korjaa potin.

Esim. kottaraisista jää aina toinen pesälle, kun toinen lähtee hätyyttämään vierailijoita. Tietysti kottaraisen suuremmasta pesäaukosta (50 mm) mahtuu orava sisäänkin. Tintin pöntön reiästä ei. Joten uhri on saatava kurkkimaan ulos.

     Oravalla on muuten sama päiväjärjestys, kuin isännälläkin. Se ei normaalisti öisin liiku, vaan nukkuu pesässään. Myös siinä orava on talon isännän kaltainen. Se menee toiseen pesäänsä nukkumaan, kun lapset ovat pieniä.  
Samalla oravaperheellä voi olla kolmekin pesää.

     Tulihan tässä joitain kansallisiakin piirteitä mukaan, kun naapurin vuokralaisia arvostelin. Sillä oravien pesät ovat naapurin mahtavissa kuusissa. Sielläpähän sitten puuhun- ja maahanmuuttajat kohtaavat, rauhassa naapurilta.

Kalevi Pirttijärvi